《感兴简欧阳仲纯兄弟》
宋代·毕仲游

昔我来颍州，系马西湖滨。颍州绝褊小，所爱民心淳。

中间入南绝，八载寄寿春。去颍无十舍，土风已顽群。

从兹重所处，不敢择要津。迁徙虽未固，常愿为颍民。

今者伯氏来，得官邑相邻。民愚少斗讼，所讯由饥贫。

吏戆不识字，况复能舞文。惟有租与贷，未免劳躬亲。

而我无官事，独得颐精神。日高偃空房，睡足方欠伸。

日暮近灯烛，诵书忘冠巾。懒来起复坐，自在如閒云。

忆昨游京师，交友千百群。贤否未可辨，正直惟仲纯。

仲纯年始壮，气概雄三军。文章不待学，下笔如千钧。

饮酒或一醉，万物如埃尘。近过颍州见，颜色弥清醇。

兄弟亦相遇，磊落皆奇人。邀我上书堂，为我拂素茵。

呼奴正大案，食饮罗甘辛。论议不惜口，彼此从天真。

夜川月色黑，笑语犹相闻。丈夫各有志，大者思经纶。

其志苟未得，不如安其身。何时买锄犁，耕凿颍水垠。

颍鲤如可钓，持竿就漪沦。相逢俟头白，不复思淮濒。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。